Kaapstad-skietery: ‘Polisieminister rou saam met families’Fikile Mbalula. Foto: ANA Fikile Mbalula, die minister van polisie, het Woensdag die families van 11 slagoffers gaan besoek wat Vrydagaand in minstens vier skietvoorvalle in Kaapstad vermoor is. Vuyo Mhaga, Mbalula se woordvoerder, het gesê Mbalula het ook tydens sy besoek met gemeenskapslede van die Marikana- informele nedersetting in Philippi-Oos, waar die skietery plaasgevind het, vergader. “Die minister het eers die families van die oorledenes gaan besoek om saam met hulle te rou en om namens die regering en die polisie hul meegevoel te betoon. Min. Mbalula het sy skok en verontwaardiging oor die voorval uitgespreek en beloof dat die polisie hard sal werk om die skuldiges aan die pen te laat ry,” het Mhaga gesê. Mbalula het woorde van bemoediging met die families gedeel. “Ons is hier om saam met julle te wees en te sê julle is nie alleen nie. Die polisie sal saam met ander wetstoepassingsowerhede werk om diegene wat daarby betrokke was, aan te keer,” het Mbalula gesê. Gemeenskapsleiers het daarna Mbalula oor diensleweringsprobleme aangespreek. “Die gemeenskap het deur sy leiers hul verontwaardiging oor die moorde uitgespreek. Hulle het ook genoem hulle het min vertroue in wetstoepassingsowerhede en geëis dat die polisie beter op hul pleidooie reageer.” Mbalula het die gemeenskap verseker dat daar op hul pleidooie ag geslaan gaan word en het terselfdertyd die Philippi-Oos-polisiestasie se nuwe stasiebevelvoerder, kol. Bongani Mthakathi, aan die gemeenskap voorgestel. “Die minister het belowe dat meer gedoen sal word om orde in die gemeenskap te herstel,” het Mhaga bygevoeg. Maroela Media het Saterdag berig tien mense is op vier tonele doodgeskiet en een persoon wat tydens die voorvalle beseer is, is later in die hospitaal dood. Die eerste voorval het na bewering in ŉ sjebien plaasgevind waar onbekende verdagtes skote afgevuur en vier mense noodlottig gewond het. Die tweede toneel was by ŉ plakkershut. Drie mense is in dié woonplek doodgeskiet. ŉ Vierde persoon is buite die plakkershut doodgeskiet [toneel 3]. Op die vierde toneel is twee liggame in ŉ straat naby dié plakkershut gevind. Twee mense is tydens die skietvoorvalle beseer. Een van hulle is in die loop van die aand in ŉ hospitaal dood. Dié skietery volg op ŉ voorval verlede Dinsdag in dieselfde omgewing waarin sewe mense doodgemaak is. Die polisie vermoed dit was weerwraakmoorde.